text: klunsning
  
  publiceret: 2009-01-31 18:10:41+01:00
  Klunsning, gættespil med fx tændstikker, som ofte anvendes til at udpege en taber. Hver deltager har et antal tændstikker, oftest tre, og tager i hver omgang et antal af dem (evt. nul) i sin knyttede hånd. Efter tur gætter deltagerne på, hvor mange tændstikker der i alt er i hænderne, og den, der gætter rigtigt, kan lægge en tændstik væk. Den, der sidder tilbage med den sidste tændstik, er taber.